Gerby

**Gerby** on pääasiassa omakoti- ja rivitaloja käsittävä asuinalue Vaasassa. Se on yksi Vaasan suurimmista asuinalueista ja yli  asukkaallaan Vaasan toiseksi suurin suuralue.

## Kaupunginosat ja osa-alueet
Gerbyn suuralue käsittää hieman suuremman alueen kuin mitä yleisessä kielenkäytössä kutsutaan Gerbyksi. Suuralue jakautuu kahteentoista pienalueeseen ja kahdeksaan asemakaavoitettuun kaupunginosaan.

### Osa-alueet
Seuraavat pienalueet kuuluvat Gerbyn suuralueeseen:
* Isolahti
* Vetokannas
* Länsimetsä
* Vanha Gerby
* Kortelaakso
* Lillby
* Pukinjärvi
* Rajarinne
* Gerbyn niemi
* Gerbyn kylä
* Västervik
* Gerbyn saaristo

### Kaupunginosat

Suuralueen kaupunginosat muodostuvat seuraavista pienalueista:

# Vetokannas ja Isolahti
# Länsimetsä, Vanha Gerby ja osa Gerbyn niemestä
# Kortelaakso
# Lillby
# Pukinjärvi
# Rajarinne
Näiden lisäksi 36. kaupunginosa kattaa pienen alueen Västervikissä ja 38. kaupunginosa sijaitsee Gerbyn niemen pienalueella.

Arkikielessä yleisesti Gerbystä puhuttaessa useimmiten tarkoitetaan suunnilleen kaupunginosien 31–33 kattamaa aluetta.

## Historia
Gerby oli vielä 1980-luvulla pieni maalaiskylä, joka oli liitetty osakuntaliitoksella Mustasaaresta Vaasaan vuonna 1973. Niin sanotun Uuden Gerbyn rakentaminen 1980- ja 1990-lukujen vaihteessa lisäsi asutusta silloiselle metsäalueelle Första strandenin eli ensimmäisen rannan kohdalta länteen. Myös Storbergetin eli Isokallion alueelle rakennettiin, ja tämän myötä vilkas hiihtoharrastus Storbergetin alueella hiipui. IK Hellas -urheiluseuran hiihtomaja Isokalliolla purettiin jokunen vuosi myöhemmin.
 
Gerbyn vanhin osa on Lillby eli Pienkylä, jossa muun muassa vanha koulu ja nykyinen kylätupa, vanha nuorisoseuratalo sekä vanha VPK:n rakennus sijaitsevat. Gerbyn vanhimmat rakennukset ovat 1800-luvun alusta, osittain jopa 1700-luvun lopulta, ja niitä on nimenomaan Pienkylän ympärillä.

1990-luvun alkuun asti Gerbyssä oli oma kauppa ja posti, jotka sittemmin lakkautettiin. Nyt alueella on suuri S-market. Gerbyn 215-paikkainen pienvenesatama sijaitsee nykyisellä uuden Gerbyn alueella. Se on vanha ja perinteikäs venevalkama, jota laajennettiin 2013–2014. Aivan venesataman vieressä on Vaasan kaupungin ennen ylläpitämä nuorisotalo Villa Gerby, joka on nykyään suljettu.

## Palvelut
Alueella toimii kaksi koulua, sekä suomen- että ruotsinkieliset, nimeltään Länsimetsän koulu ja Gerby skola. Alueella sijaitsi myös terveyskeskus, joka kuitenkin suljettiin vuoden 2022 lopulla, kun palvelut siirtyivät uuteen H-taloon keskussairaalan viereen. Alueella on myös Gerbyn seurakuntatalo, Vestiksen toimitilat, kauppa, pankkiautomaatti ja ABC-automaattihuoltoasema. Alueella on pizzeria "Dallas Pizza Palazzo". 

Gerbyn nähtävyyksiin kuuluu "Rapatunturi" eli *Rapis*, viralliselta nimeltään Jerppyynmäki, jonka huipulla on syksyllä 2022 rakennettu näköalatasanne, josta näkyy jopa  Raippaluodon silta. Siirtomaasta koottuja nyppylöitä on alueella kaikkiaan kolme, joissa yhdessä on kaupungin ylläpitämä pulkkamäki ja grillipaikka. 

Gerbyn aluetoimikunta eli Pohjoisten kaupunginosien aluetoimikunta on yksi Vaasan kaupunginhallituksen nimeämistä kolmesta aluetoimikunnasta. Niiden tehtävänä on edistää alueen kehitystä erityisesti kulttuurin, sosiaalisen ja yhteiskunnallisen kehityksen kannalta asukkaiden etua ajatellen ja lisätä paikallisten vaikutusmahdollisuuksia aluetta koskevissa asioissa. Aluetoimikunnan toiminta-alueena on koko Gerbyn suuralue sekä lähiympäristö.

## Väestö

Gerbyn suuralueella asui yhteensä  ihmistä vuonna 2017. Väkiluku on tästä hieman laskenut, vuonna 2024 suuralueella oli  asukasta. Gerbyn vähäväkisimmät pienalueet ovat Gerbyn saaristo ja Lillby, muuten väestö on jakautunut alueella melko tasaisesti pienalueiden kesken. Vuonna 2024 alle tuhat asukasta oli saariston ja Lillbyn lisäksi Gerbyn niemellä, kyläalueilla ja täpärästi Pukinjärvellä. Väkiluvultaan suurimmat pienalueet ovat Rajarinne ja Vetokannas noin  asukkaallaan.

Äidinkielenään suomea puhui Gerbyn suuralueella noin 63 prosenttia ja ruotsia noin 32 prosenttia asukkaista vuonna 2015. Ruotsinkielisten osuus oli tällöin lähes kymmenen prosenttiyksikköä koko kaupungin keskiarvoa suurempi, suomen- ja muunkielisten osuus oli vastaavasti muutaman prosenttiyksikön pienempi. Gerbyn pienalueista suomenkielisimpinä erottuivat Pukinjärvi ja Rajarinne (noin 74 prosenttia asukkaista), ruotsinkielisimmät alueet olivat Lillby ja Västervik (asukkaista puolet tai enemmän). Alueen muunkielinen väestö on keskittynyt erityisesti Isolahden, Vetokannaksen ja Vanhan Gerbyn pienalueille.

Opiskelijoiden osuus suuralueen työvoimasta oli 15,4&nbsp;% ja työttömien 7,7&nbsp;% vuonna 2013. Työpaikkoja alueella on vähäisesti, vuoden 2023 tilastojen mukaan Gerbyn pienalueista eniten työpaikkoja löytyi Vetokannakselta, 133 kappaletta.

## Politiikka
Gerbyn suuralue muodostaa vaaleissa kolme äänestysaluetta: Uusi Gerby, Gerby-Västervik ja Isolahti. Näillä kaikilla alueilla RKP on ollut kannatetuin puolue viimeisimmissä vaaleissa. 

Uuden Gerbyn äänestysalueeseen kuuluvat suunnilleen Länsimetsän, Rajarinteen, Gerbyn niemen ja saariston pienalueet.

Gerby-Västervik äänestysalueeseen kuuluvat Pukinjärven, Kortelaakson, Lillbyn ja Vanhan Gerbyn pienalueet sekä Gerbyn ja Västervikin kyläalueet.

Isolahden äänestysalue kattaa itse Isolahden lisäksi myös Vetokannaksen.

## Gerby populaarikulttuurissa

Gerbyn venevalkamassa seikkaillaan Yön Polte -yhtyeen kappaleessa *[[Tyttö sinä olet meritähti]]*.

## Katso myös
*Vaasan alueellinen jako

## Lähteet

### Huomautukset